PAGE  
2




PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  17 iunie  2008               

PL-x  301 /2008                     


 A V I Z

asupra proiectului de Lege  privind constituirea Rezervaţiei arheologice
 şi naturale "Roşia Montană”
                 În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege privind constituirea Rezervaţiei arheologice şi naturale "Roşia Montană”, trimis cu adresa nr. PL-x  301 din 12.05.2008  şi înregistrat cu nr.31/462 din 13.05.2008.
 Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională.
                Senatul, în calitate de primă Cameră sesizată, a adoptat proiectul de lege, în şedinţa din  5 mai 2008.

Potrivit prevederilor art.61 din Regulamentul Camerei Deputaţilor, republicat, Comisia a dezbătut propunerea legislativă  în şedinţa din  17 iunie 2008.

 Membrii comisiei au examinat proiectul de lege supus avizării, expunerea de motive,  avizul favorabil al Consiliului Legislativ, nr.1676 din 07.12.2007, cu observaţii şi propuneri, precum şi punctul de vedere al Guvernului trimis cu adresa nr.51 din 10.01.2008, prin care nu susţine adoptarea iniţiativei legislative.
Proiectul de lege are ca obiect de  reglementare constituirea Rezervaţiei arheologice şi naturale Roşia Montana, ca zonă geografică de importanţă naţională şi internaţională ce cuprinde suprafeţe pe care se află vestigii arheologice, arii naturale protejate, formaţiuni fizico-geografice, specii de plante şi animale, meşteşuguri şi obiceiuri tradiţionale cu valoare de patrimoniu cultural. Pentru conservarea, restaurarea şi protejarea zonei, se propune înfiinţarea Administraţiei Rezervaţiei, ca instituţie publică cu personalitate juridică, în subordinea Ministerului Culturii şi Cultelor, Ministerului Internelor şi Reformei Administrative  şi a Ministerului Agriculturii şi Dezvoltării Rurale. 
                 În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a acestui proiect de lege.
În raport de obiectul şi conţinutul reglementării,  proiectul de lege  face parte din categoria legilor ordinare. 
                                         PREŞEDINTE,                               SECRETAR,

                                         Sergiu ANDON                               George BĂEŞU
 Consilier,  C. Păduroiu

